iraklixyz/georgian-wikipedia-cleaned huggingface dataset:
ქანაანის ძაღლი

ქანაანის ძაღლი (, კელევ კნაანი) — ძაღლის ჯიში, რომელიც გამოყვანილია ისრაელში უძველეს ხანაში.

ქანაანის ძაღლი საუკუნეების განმავლობაში ცხოვრობდა შუა აღმოსავლეთში. 1930-იან წლებში ებრაელმა კინოლოგმა რუდოლფინა მენცელმა იერუსალიმში განახორციელა სელექციის პროგრამა, რის შედეგადაც გაჩნდა თანამედროვე მრავალმიზნობრივი ჯიში. თავდაპირველად ნეგევის უდაბნოს ბედუინები ქანაანის ძაღლს მეცხვარისა და მოდარაჯის სახით იყენებდნენ. თანამედროვე ჯიში, რომელიც 1930-იან წლებში მიიღეს, საოცრად მრავალმიზნობრივი აღმოჩნდა. მეორე მსოფლიო ომის დროს რამდენიმე ქანაანის ძაღლი გაწვრთნეს ნაღმების აღმოსაჩენად. მეორე მსოფლიო ომის შემდეგ ამ ჯიშის ძაღლებს იყენებდნენ ბრმების გამცილებლებად. დღესდღეობით მათ იყენებენ ფარის დასაცავად, მოდარაჯედ, ადამიანის მოსაძებნად და გადასარჩენად. მიუხედავად იმისა, რომ ამ ძაღლს დამოუკიდებელი ხასიათი აქვს, ის კარგი მეგობარია.

თავის სამშობლოში ქანაანის ძაღლის პოპულარობა იზრდება, დღესდღეობით კი აშშ-შიც კი გავრცელდა. ქანაანის ძაღლს აქვს ფართო შუბლი, ძლიერი სხეული, მუქი თვალები, წაწვეტებული, მდგარი ყურები, ფუმფულა, ზურგისკენ დახვეული კუდი. ბალანი სწორი და უხეშია, განსაკუთრებული მოვლა არ სჭირდება, ბალნის შეფერილობა შეიძლება იყოს თეთრი, ქვიშისფერი, ყავისფერი, შავი. ქანაანის ძაღლი კარგად ეგუება სიცივეს და სიცხეს, ადვილად იწვრთნება, კარგად ეგუება ბავშვებს, კარგი მოდარაჯეა.
ქართული პროგრამული სისტემები (GSS)

შპს ქართული პროგრამული სისტემები — ქართული კომპანია, რომელიც საქართველოში აწარმოებს და ყიდის ქართულ პროგრამულ უზრუნველყოფას.

ორგანიზაციის მიზანია დაეხმარობს კერძო პირებსა თუ სხვადასხვა ორგანიზაციებს, როგორც საქართველოს ისე მსოფლიო ბაზარზე მოახდინონ ბიზნესს პოტენციალის სრული რეალიზირება.

კომპანია ბაზარზე წარმოდგება მისი ორი ძირითადი პროდუქტით და კოდექსით, რომლითაც ხდება ბაზრის ორი სეგმენტის - ბუღალტრებისა და იურისტების უზრუნველყოფა.

- საბუღალტრო აღრიცხვის სრული ავტომატიზაცია, რომლითაც სრულად და მარტივად ეწყობა ნებისმიერი ფირმის ან საწარმოს საბუღალტრო საქმიანობა.

 კოდექსი - საქართველოში მიღებული საკანონმდებლო და კანონქვემდებარე აქტების ყველაზე დიდი ონლაინ ბიბლიოთეკა.
პოდენკო კანარიო

პოდენკო კანარიო — ძაღლის ჯიში, რომელიც გამოყვანილია ესპანეთში ანტიკურ ხანაში.

პოდენკო კანარიო პოდენკო იბისენკოს უახლოესი ნათესავი და სამ პორტუგალიურ პუდენკოს შორის ყველაზე მსხვილია. იბერიის ნახევარკუნძულიდან კანარის კუნძულებზე ის მხოლოდ უკანასკნელი 400 წლის წინ მოხვდა. შესაძლოა ის იმ უძველესი ძაღლების შთამომავალია, რომლებიც ესპანეთში შუაზღვისპირელმა ვაჭრებმა ჩამოიყვანეს. ნადავლის ძებნისას ეს ძაღლი იყენებს სმენას და ყნოსვას ზუსტად ისე, როგორც მხედველობას, რაც მწევრისთვის უჩვეულოა. კანარის კუნძულების ვულკანურ ნიადაგზე სამუშაოდ ძაღლის ადაპტაცია — ძაღლის ქცევის საოცარი მოქნილობის მაჩვენებელია, ანუ შესაძლებელია ფუნციების ცვლილება, რათა მოხდეს იმ პირობებთან შეგუება, რომელშიც ბიოლოგიური სახეობა მოხვდა.

პოდენკო კანარიოს აქვს ოდნავ წაგრძელებული, დაკუნთული კისერი, ვიწრო და ღრმა მკერდი, გრძელი, სწორი ფეხები, პატარა თვალები, გრძელი, ვიწრო თავი, დიდი ყურები. ბალანი გლუვია, მოკლე და უხეში, შეიძლება იყოს ოქროსფერ-თეთრი, ჟანგისფერ-ნარინჯისფერი, ბალანს განსაკუთრებული მოვლა არ სჭირდება. პოდენკო კანარიო კარგად უძლებს სიცხეს, ძნელად იწვრთნება, ვერ ეგუება ქალაქის პირობებში ცხოვრებას. სჭირდება დამატებითი ფიზიკური დატვირთვა.
იბერ-ინფო

შპს იბერ-ინფო — პროგრამული პროდუქტის რეალიზატორი საქართველოში.

ისტორია
კომპანია დაფუძნდა 1997 წელს. იმავე წელს გააფორმა სადილერო ხელშეკრულება „ინფო ბუღალტერის“ მწარმოებელ ფირმა „“-თან. კომპანიამ მალევე გამოუშვა „ინფო ბუღალტერის“ ქართული ვერსია, რომელმაც მალევე დაიკავა თავისი ადგილი ბაზარზე. 2007 წელს შპს „იბერ-ინფოს“ მიენიჭა „ინფო ბუღალტერის“ დისტრიბუციის ექსკლუზიური უფლება სომხეთსა და აზერბაიჯანში. ამჟამად კომპანია მუშაობს „ინფო ბუღალტერის“ სომხური ვერსიის შექმნაზე.

კომპანია დღესდღეობით ორი პროგრამული პროდუქტის უზრუნველყოფითაა დაკავებული. ესენია:
საბუღალტრო პროგრამა - ინფო ბუღალტერი.
იურიდიული პროგრამა - ინფო კონსულტანტი.
ბასენჯი

ბასენჯი — ძაღლის ჯიში, რომელიც გამოყვანილია ცენტრალურ აფრიკაში უძველეს ხანაში.

მიუხედავად იმისა, რომ ბასენჯის ზუსტი წარმომავლობა უცნობია, მისი მსგავსი ძაღლის გამოსახულებები ნაპოვნია დინასტიის დროინდელ ეგვიპტურ სამარხებში. დღევანდელი ბესენჯები, არიან 1930-იან წლებში ზაირიდან ჩამოყვანილი ძაღლების შთამომავლები. ეს მშვიდი, დახვეწილი ძაღლი თბილი კლიმატის მქონე კონტინენტის აბორიგენია. მისი ჟღალისფერი ბალანი უზრუნველყოფს კარგ კონსიპირაციას გარემოსთან, ხოლო თეთრი ლაები სხეულზე და მოკლე ბალანი საშუალებას აძევს ადვილად გადაიტანოს სიცხე. ეს ფაქტორები, ასევე ის, რომ ნადირის დევნისას ბესენჯი არასდროს ყეფს, განაპირობებს მის მაღალეფექტურობას ნადირობისას. ყეფის ნაცვლად ბესენჯი უცნაურად ყმუის.

ბასენჯის ბალნის შეფერილობა შეიძლება იყოს შავი-თეთრით, ჟღალი-თეთრით, შავი, ვეფხვისებრი. თავზე აქვს ნაოჭები, რაც გაკვირვებულ გამომეტყველებას აძლევს, მკერდი ზომიერად ღრმა და ფართოა, კისერი საკმაოდ გრძელი და დაკუნთულია, კუდი ზურგისკენაა დახვეული, მუქ-ყავისფერ თვალებს გამჭოლი მზერა ახასიათებს. ბასენჯი ადვილად ეგუება ქალაქის პირობებში ცხოვრებას. კარგად ეგუება სიცხეს და ბავშვებს. ძნელად იწვრთნება. ცუდი მოდარაჯეა. ვერ ეგუება სიცივეს.
ზაზა ჯანაშია

ზაზა ჯანაშია (დ. 10 თებერვალი, 1976, ზუგდიდი) — ქართველი ფეხბურთელი, თამაშობდა თავდამსხმელის პოზიციაზე. 1999 წელს გახდა საქართველოს წლის ფეხბურთელი. 1997–2001 წლებში იცავდა საქართველოს ეროვნული ნაკრების ღირსებას.

საკლუბო კარიერა
1991 წლის 30 აგვისტოს ზუგდიდის „ოდიშის“ რიგებში თამაშისას, 15 წლის ჯანაშიამ გოლი გაუტანა ვანის „სულორს“. ამით ის გახდა ერთ-ერთი იმ იშვიათ ფეხბურთელთაგანი, რომელთაც რეკორდულად მცირე ასაკში აქვთ გოლი გატანილი.

საკლუბო კარიერის საუკეთესო წლები გაატარა მოსკოვის „ლოკომოტივში“, როდესაც ამ კლუბს წვრთნიდა იური სიომინი. ჯანაშია კლუბთან ერთად ოთხჯერ გახდა რუსეთის საფეხბურთო თასის გამარჯვებული. „ლოკომოტივში“ თამაშის დროს, 1999 წელს ჯანაშია გახდა საქართველოს წლის ფეხბურთელი. კარიერის ბოლოს თამაშობდა თურქულ კლუბ „კოჩაელისპორსა“ და კალინინგრადის „ბალტიკაში“. კარიერა დაასრულა 2004 წელს.

სანაკრებო კარიერა
1993 წლიდან იცავდა საქართველოს სხვადასხვა ასაკობრივ ნაკრებთა ღირსებას. რაც შეეხება საქართველოს ეროვნულ ნაკრებს, მისი დებიუტი ეროვნულ გუნდში 1997 წლის 7 ივნისს, მსოფლიო ჩემპიონატის შესარჩევი ეტაპის ფარგლებში, მოლდოვის ეროვნული ნაკრების წინააღმდეგ შედგა. ჯანაშია შეხვედრის 84-ე წუთზე თემურ ქეცბაიას ნაცლად შემოვიდა მოედანზე. მატჩი ბათუმში გაიმართა და მასპინძელთა გამარჯვებით 2–0 დასრულდა. ბურთები შოთა არველაძემ და გიორგი ქინქლაძემ გაიტანეს. ეს იყო ერთადერთი შეხვედრა რომელიც ჯანაშიამ 1997 წელს ეროვნულ ნაკრებში ჩაატარა.

თავისი პირველი გოლი ეროვნული ნაკრების მაისურით, თბილისში გამართულ საერთაშორისო ამხანაგურ შეხვედრაში, რუსეთის ეროვნული ნაკრების წინააღმდეგ 1998 წლის 30 მაისს გაიტანა. შეხვედრა ფრედ, ანგარიშით 1–1 დასრულდა.

ეროვნული ნაკრების რიგებში ბოლოს 2001 წლის 28 მარტს მსოფლიო ჩემპიონატის შესარჩევი ეტაპის ფარგლებში, რუმინეთის ეროვნული ნაკრების წინააღმდეგ ითამაშა. მატჩი თბილისში გაიმართა და სტუმართა გამარჯვებით 2–0 დასრულდა.

საერთო ჯამში, 1997–2001 წლებში ჩატარებულ ცხრა სანაკრებო შეხვედრაში 4 ბურთი გაიტანა: რუსეთის, სლოვენიის, ნორვეგიისა და სომხეთის ეროვნულ ნაკრებთა კარებში.

სანაკრებო სტატისტიკა
სანაკრებო მატჩები და გოლები
მიღწევები
საკლუბო
ლოკომოტივი მოსკოვი
რუსეთის თასი: 1996, 1997, 2000, 2001
რუსეთის ვიცე-ჩემპიონი: 1999, 2000, 2001

ინდივიდუალური
საქართველოს წლის ფეხბურთელი: 1999
საქართველოს საუკეთესო ფეხბურთელი „სარბიელის“ ვერსიით: 1998–99
რუსეთის ჩემპიონატის 33 საუკეთესო ფეხბურთელის სიაში: 1998 (№2), 1999 (№2)
მოსკოვის „ლოკომოტივის“ საუკეთესო ბომბარდირი: 1998 (ა. ბოროდიუკთან ერთად)

ფაქტები
2020 წლის თებერვალში მოსკოვის „ლოკომოტივის“ გულშემატკივრებმა შეადგინეს გუნდის ყველა დროის სიმბოლური ნაკრები, რომელშიც თითო ქვეყნიდან მხოლოდ თითო ფეხბურთელი მოხვდა. ქართველთაგან ეს პატივი ზაზა ჯანაშიას ერგო, ვინც 1996–2001 წლებში თამაშობდა ამ კლუბში და ერთ-ერთი საუკეთესო იყო მოსკოვის „ლოკომოტივის“ ყველა დროის ლეგიონერებს შორის.
სოლიდარული პასუხისმგებლობის საზოგადოება

სოლიდარული პასუხისმგებლობის საზოგადოება (სპს) — საზოგადოება, რომელშიც რამდენიმე პირი ერთობლივად, ერთიანი საფირმო სახელწოდებით ეწევა სამეწარმეო საქმიანობას და საზოგადოების ვალდებულებებისათვის კრედიტორების წინაშე პასუხს აგებს, როგორც სოლიდარული მოვალეები – მთელი თავისი ქონებით, პირდაპირ და უშუალოდ.
პარტნიორს შეუძლია უარი თქვას კრედიტორის მოთხოვნათა დაკმაყოფილებაზე, სანამ საზოგადოება უფლებამოსილია იდავოს გარიგებაზე, რომელიც საფუძვლად უდევს საზოგადოების ვალდებულებას. იგივე უფლება აქვს პარტნიორს მანამ, სანამ კრედიტორის მოთხოვნა შეიძლება დაკმაყოფილდეს საზოგადოების ვადამოსული საპირისპირო მოთხოვნის შესრულებით.

სოლიდარული პასუხისმგებლობის საზოგადოების ნიშნებია:
სავაჭრო საქმიანობის განხორციელება;
საზოგადოების საქმიანობაში პარტნიორთა პირადი მონაწილეობა;
ერთიანი საფირმო სახელწოდების არსებობა;
საზოგადოების ვალდებულებებისათვის კრედიტორების წინაშე პარტნიორთა პასუხისმგებლობა თავიანთი პირადი ქონებით და სოლიდარულად.

წყარო
საქართველოს კანონი მეწარმეთა შესახებ. მუხლი 20
კაროლინური ძაღლი

კაროლინური ძაღლი — ძაღლის ჯიში, რომელიც გამოყვანილია აშშ-ში უძველეს ხანაში.

ფიქრობენ, რომ ეს ძაღლი იმ პირველყოფილი ძაღლების შთამომავალია, რომლებიც აზიელებს ახლდნენ დღევანდელი ბერინგის სრუტის გასწვრივ მოგზაურობისას 8000 წლის წინ. ჩვეულებრივ ეს ძაღლი ძალიან ეჭვიანია და მასთან ფრთხილი მოპყრობაა საჭირო. კაროლინური ძაღლი აღმოაჩინა ჯორჯიის უნივერსიტეტის ბიოლოგიის პროფესორმა დოქტორმა ა. ლეირ ბრისბინმა აშშ-ის ენერგიის დეპარტამენტის სამშენებლო მოედანზე, მდინარე სავანის რაიონში. ეს მოშორებული რაიონია, სადაც ადამიანები ჩვეულებრივ არ ცხოვრობენ, ხოლო გარეული ძაღლები ასწლეულების განმავლობაში ისე ცხოვრობენ, რომ შინაურ ძაღლებთან შეჯვარების საშუალება პრაქტიკულად არ აქვთ. ბრისბინმა აღმოაჩინა, რომ ეს ძაღლები თითქმის ისევე გამოიყურებოდნენ, როგორც დინგო.

სხვა მეცნიერებმა შეამჩნიეს, რომ კაროლინური ძაღლის ძვლების სტრუქტურა ძალიან ჰგავს ინდიელთა ათასწლოვან სამარხებში აღმოჩენილი ნეოლითური ძაღლებისას. კაროლინურ ძაღლს ავს სწორი ზურგი, ძლიერი, დაკუნთული უკანა ფეები, მუქი-ყავისფერი, ნუშისებრი თვალები. კარგად უძლებს სიცივეს და სიცხეს, ბალანს განსაკუთრებული მოვლა არ სჭირდება.
კომანდიტური საზოგადოება

კომანდიტური საზოგადოება (კს) — საზოგადოება, რომელშიც რამდენიმე პირი ერთიანი საფირმო სახელწოდებით ეწევა სამეწარმეო საქმიანობას.

კომანდიტური საზოგადოებ შედგება შეზღუდული და სრული პარტნიორებისაგან.

შეზღუდული პარტნიორები (კომანდიტები) საზოგადოების კრედიტორების წინაშე პასუხს აგებენ განსაზღვრული საგარანტიო თანხით.
სრული პარტნიორები (კომპლემენტარები) საზოგადოების კრედიტორების წინაშე პასუხს აგებენ, როგორც სოლიდარული მოვალეები – მთელი თავისი ქონებით, პირდაპირ და უშუალოდ. კომანდიტური საზოგადოების მიმართ ზოგადი ნაწილის წესებთან ერთად გამოიყენება სოლიდარული პასუხისმგებლობის საზოგადოების შესაბამისი წესები, თუ ამ თავით სხვა რამ არ არის გათვალისწინებული.
ფარაონის ძაღლი

ფარაონის ძაღლი — ძაღლის ჯიში, რომელიც გამოყვანილია მალტაში უძველეს ხანაში.

ელეგანტური, არისტოკრატიული ფარაონის ძაღლი, შესაძლოა იმ პატარა მგლის შთამომავალია, რომელიც არავიის ნახევარკუნძულზე იყო გავრცელებული. დაახლოებით 2000 წლის წინ ფინიკიელმა ვაჭრებმა ეს ძაღლი ჩაიყვანეს მალტის და გოცოს კუნძულებზე, სადაც ჯიში სუფთა სახით შენარჩუნდა. არქეოლოგიური გათხრებისას აღმოჩენილი ჩონჩხის ნარჩენებით შეიძლება ვივარაუდოთ, რომ ჯერ კიდევ 5000 წლის წინ ფარაონის ძაღლის მსგავსი მონადირე ძაღლები არსებობდნენ შუა აღმოსავლეთში. ორი ფარაონის ძაღლი გამოსახულია დისკოზე, რომელიც ძვ.წ. 4000 წლით თარიღდება, ამ ძაღლების გამოსახულებები გვხვდება ასევე, ეგვიპტელი ფარაონების სამარხებზეც. დაახლოებით 2000 წლის წინ, ფარაონის ძაღლი ევროპაში მოხვდა. ეს ჯიში განსაკუთრებულად სუფთა სახით შენარჩუნდა იზოლირებულ ადგილებში, როგორიცაა მალტა და ბალეარის კუნძულები, ასევე სიცილიაზე, საფრანგეთსა და იტალიაში.

ნადირობისას ის იყენებს მხედველობას, სმენას და ყნოსვას. აქვს გრძელი დრუნჩი, საკმაოდ გრძელი, ბოლოსკენ შევიწროებული კუდი, ძლიერი, დაკუნთული თეძოები, ელეგანტური, გრძელი, დაკუნთული კისერი, საშუალო ზომის, მოძრავი ყურები, ოვალური თვალები, მოკლე, მბზინავი, უხეში ბალანი, რომელსაც თითქმის არ სჭირდება მოვლა. ადვილად ეგუება სიცხეს, ვერ ეგუება ქალაქის პირობებში ცხოვრებას, ძნელად იწვრთნება, სჭირდება დამატებითი ფიზიკური დატვირთვა.
ჰაილი

ჰაილი ( '), ასევე ჰაიელი ანჰაიილი — ქალაქი ჩრდილო-დასავლეთ საუდის არაბეთში. ის არის ჰაილის პროვინციის დედაქალაქი. 2010 წლის აღწერით ქალაქის მოსახლეობა შეადგენს 356,876 ადამიანს.

ჰაილი წარმოადგენს აგროკულტურულ რეგიონს. განსაკუთრებით მნიშვნელოვანია მარცვლოვანი კულტურების, ფინიკის პალმის და ხილის წარმოება. სამეფოს ხორბლეულის წარმოების უმეტესობა მოდის ჰაილის პროვინციაზე. ისტორიულად ჰაილის ეკონომიკა დამყარებული იყო საქარავნო გზაზე.

ჰალილში ცხოვრობდა და მოღვაწეობდა ისლამამდელი არაბი პოეტი ჰათიმ ალ-ტაი. ის ასევე წარმოადგენს ალ რაშიდების დინასტიის მშობლიურ ქალაქს, რომლებიც არაბეთის ნახევარკუნძულზე ბატონობისთვის საუდების მთავარი მოწინააღმდეგეები იყვნენ.
გილიერმო ოჩოა

ფრანსისკო გილიერმო ოჩოა მაგანია (; დ. 13 ივლისი, 1985, გვადალახარა) — მექსიკელი ფეხბურთელი, საფეხბურთო კლუბ „ავს“-ს და მექსიკის ეროვნული ნაკრების მეკარე.

სანაკრებო კარიერა
ოჩოა გამოძახებული იყო ეროვნულ ნაკრებში მსოფლიოს 2006 და 2010 წლების ჩემპიონატებზე, თუმცა სათადარიგო მეკარე იყო და არც ერთი მატჩი არ უთამაშია. 2014 წლის მუნდიალზე კი ძირითადი მეკარე გახდა.

სანაკრებო სტატისტიკა
ესეისის ხოცვა

ესეისის ხოცვა — შეიარაღებული დაპირისპირება არგენტინაში ულტრამემარჯვენე ძალებსა და მემარცხენე რადიკალებს შორის ხუან პერონთან შეხვედრის დროს. გამოიწვია მასობრივი სისხლისღვრა და პერონისტული მოძრაობის შეუქცევადი გაყოფა.

1973 წლის გაზაფხულზე საბოლოოდ გადაწყდა 1955 წლის სამხედრო გადატიალების შედეგად გაძევებული გენერლის ხუან პერონის სამშობლოში დაბრუნება. იგი არგენტინაში ჯერ კიდევ საკმაოდ პოპულარულ პოლიტიკოსად რჩებოდა და უკვე გადაწყვეტილი იყო ქვეყნის მეთაურად მისი არჩევა. 15 ივნისს არგენტინის პრეზიდენტი ექტორ კამპორა ესპანეთში გაფრინდა, რათა პერონთან ერთად დაბრუნებულიყო სამშობლოში. არგენტინაში საზეიმო დახვედრისთვის ემზადებოდნენ.

ამ დროისათვის პერონიზმის მიმდევრები - ხუსტისიალისტები - რამდენიმე დაპირისპირებულ ჯგუფებად იყვნენ დაყოფილი. მემარცხენე რადიკალებს მონტეროსები ეწოდებოდათ, ხოლო ულტრამემარჯვენეები ანტიკომუნისტები იყვნენ და მათ შორის სასტიკი ბრძოლა მიმდინარეობდა. თუმცა ორივე დაჯგუფება პერონს მიიჩნევდა თავის ლიდერად. თავად პერონის ინტერესები 1970-იანი წლების დასაწყისში მემარჯვენეებისაკენ გადაიხარა.

პრეზიდენტი ექტორ კამპორა მემარცხენეებს მიეკუთვნებოდა. მათი პოზიციები ახლოს იყო გევარიზმთან. მემარჯვენეების სათავეში იდგა პერონის პირადი მდივანი ხოსე ლოპეს რეგა, სოციალური უზრუნველყოფის მინისტრი კამპორას მთავრობაში.

გენერალთან შეხვედრის ცერემონიას დიდი პოლიტიკური მნიშვნელობა ჰქონდა. ხუან პერონი არგენტინაში დაბრუნდა 1973 წლის 20 ივნისს. მას ასობით ათასი (ზოგიერთი მონაცემებით სამი მილიონი) ადამიანი დახვდა. შეხვედრის ორგანიზებას, რომელიც ესეისის აეროპორტში გაიმართა, ხელმძღვანელობდნენ მემარჯვენე იდეების მქონე სამხედრო პირები. მემარცხენეები სკანდირებდნენ „პერონი, ევიტა, სოციალისტური სამშობლო“, ხოლო მემარჯვენეები პასუხობდნენ „პერონი, ევიტა, პერონისტული სამშობლო“. სროლები და მასობროვი დაპირისპირება დაიწყო 20 ივნისის დილიდან, გრძელდებოდა მთელი დღის განმავლობაში და ღამით დასრულდა. პერონის დასახვედრად მოსული მშვიდობიანი მოსახლეობა სასტიკი ხოცვა-ჟლეტის მომსწრე გახდა. შეტაკების შედეგად ოფიციალურ მონაცემებზე დაყრდნობით გარდაიცვალა 13 (სხვა მონაცემებით - 16) და დაიჭრა 365 (სხვა ინფორმაციით - 200) ადამიანი.

გამოკვეთილი გამარჯვებული აღნიშნულ დაპირისპირებაში არ გამოკვეთილა. მემარჯვენეებმა კარგი შეიარაღება, ორგანიზაცია და დისციპლინა აჩვენეს, ხოლო მემარცხენეებმა მასობრივი ენთუზიაზმი.

ესეისის ხოცვა აღიქმება, როგორც ულტრამემარჯვენეების მიერ ინიცირებული აქცია. მოგვიანებით გამჟღავნდა, რომ აქციაში მონაწილეობდა არგენტინის სპეცსამსახურებიც.
ვიტორიას ბრძოლა

ვიტორიას ბრძოლა — ნახევარკუნძულის ომის უდიდესი ბრძოლა. გაიმართა 1813 წლის 21 ივნისს ესპანეთის ქალაქ ვიტორიასთან, ართურ უელსლის ხელმძღვანელობით ბრიტანეთ-ესპანეთ-პორტუგალიის გაერთიანებულ არმიასა და საფრანგეთის არმიას შორის, რომელსაც ხელმძღვანელობდნენ ჟოზეფ ბონაპარტი და მარშალი ჟან ბატისტ ჟურდანი. ბრძოლამ ბოლო მოუღო ფრანგების ხუთწლიან ბატონობას ესპანეთში.
ჩირნეკო დელ ეტნა

ჩირნეკო დელ ეტნა — ძაღლის ჯიში, რომელიც გამოყვანილია იტალიაში უძველეს ხანაში.

ჩირნეკო დელ ეტნა ეგვიპტური მორბენალი ძაღლების კიდევ ერთი კლასიკური შთამომავალია, მას სუფთა სახით და შედარებით იზოლირებულად ამრავლებდნენ სიცილიაში, სადაც ის 2000 წლის წინ მოხვდა. ეს ცოცხალი, სპორტული იტალიური ძაღლი წარმომავლობით ახლოსაა ფარაონის ძაღლსა და პოდენკო იბისენკოსთან, თუმცა მათთან შედარებით ორჯერ პატარაა. ეს ჯიში თითქმის უცნობია სიცილიის ფარგლებს გარეთ. ასევე როგორც ზემოთ ნახსენები ჯიშები, ჩირნეკო დელ ეტნასაც ინტენსიური ვარჯიშები სჭირდება და ამიტომ მისი ყოლა ქალაქის პირობებში ძნელია. ეს ძაღლი არც ისე ადვილად იწვრთნება, ბავშვებს და ძაღლებს ძნელად ეგუება.

თბილ კლიმატში მას შეუძლია გარეთ ძილი და სახლის დაცვა. ჩირნეკო დელ ეტნას აქვს ყურადღებიანი თვალები, მოკლე, მბზინავი, უხეში ბალანი, გრძელი წინა ფეხები, ძლიერი თეძოები, გრძელი კუდი, რომელიც ბოლოსკენ ვიწროვდება. ჩირნეკო დელ ეტნა კარგად ეგუება სიცხეს, ბალანს კანსაკუთრებული მოვლა არ სჭირდება.
პოდენკო იბისენკო

პოდენკო იბისენკო — ძაღლის ჯიში, რომელიც გამოყვანილია ესპანეთში უძველეს ხანაში.

რამდენიმე ათასი წლის წინ ხმელთაშუა ზღვის კუნძულებზე პოდენკო იბისენკო ვაჭრებმა ჩაიყვანეს. ეს ჯიში გავრცელდა, ასევე, სამხრეთ საფრანგეთის ტერიტორიაზე. პოდენკო იბისენკოს ბალანი შეიძლება იყოს უხეში, გლუვი ან გრძელი, სხვადასხვა შეფერილობის, მათ შორის თეთრი, თეთრი-ჟღალით, ჟღალი. პოდენკო იბისენკო დიდი ხნის წინ გავრცელდა ესპანეთშიც, სადაც მას ნადირობისას იყენებენ. პატრონის ერთგული ეს ძაღლი ხშირად ფრთხილია უცხოებთან.

აქვს ძლიერი თეძოები, რაც საშუალებას აძლევს სწრაფად განავითაროს დიდი სიჩქარე. დიდი ყურები კარგად იჭერს ხმებს, რაც ეხმარება ნადირობისას, აქვს ცოცხალი და სუფთა ქარვისფერი თვალები, გრძელი კუდი. პოდენკო იბისენკო ცუდად ეგუება ქალაქის პირობებში ცხოვრებას. ბალანს განსაკუთრებული მოვლა არ სჭირდება. კარგად ეგუება სიცხეს, ძნელად იწვრთნება, სჭირდება დამატებითი ფიზიკური დატვირთვა.
ავღანური მწევარი

ავღანური მწევარი (ავღანი) — ძაღლის ჯიში, რომელიც გამოყვანილია ავღანეთში საუკუნეში.

ალბათ, არ არსებობს სხვა ჯიში, რომელიც სილამაზით, ელეგანტურობით და ღირსებით ავღანს შეედრება. ავღანი, რომელსაც დასავლეთში მხოლოდ გარეგნობის გამო და არა სამუშაოდ) ამრავლებენ — საგამოფენო ძაღლია, რომელიც ნებისმიერ გარემოს დახვეწილობას სძენს. აღსანიშნავია, რომ ავღანეთში ეს ჭკვიანი ცხოველი ჯერ კიდევ გამოიყენება ცხვრების და თხების სადარაჯოდ და მგლებზე და მელიებზე სანადიროდ. ხშირი, გრძელი ბეწვი ავღანს სიცივისგან იცავს, თუმცა ყოველდღე დავარცხნა და განსაკუთრებული მოვლა სჭირდება, წინააღმდეგ შემთხვევაში მალე ითელება. ავღანი გამოირჩევა დამოუკიდებლობით და ამიტომ ძნელად იწვრთნება და პატარაობიდანვე ფაქიზი მოპყრობა სჭირდება. ჯერჯერობით გაურკვეველია, როგორ მოხვდა ეს ჯიში შუა აღმოსავლეთიდან ავღანეთში. აქ არსებობს მისი სამი სახეობა: მოკლებალნიანი; თათებზე და ყურებზე ბალნით; გრძელი და ხშირი ბალნით.

ავღანის ბალნის შეფერილობა ნებისმიერია. ბალნითაა დაფარული ავღანის გრძელი და ძლიერი ფეხები, მკერდზე ბალანი ძალიან თხელი და ნაზია, კისერზე — გრძელი, ზურგზე — უფრო მოკლე და მკვრივი. ავღანის თავი გრძელია, მაგრამ არც ისე ვიწრო, მუქი-ოქროსფერი თვალები თითქმის სამკუთხედია. ავღანი კარგად ეგუება ქალაქის პირობებში ცხოვრებას, ასევე ცხელ და ცივ კლიმატს, ძნელად იწვრთნება, კეთილგანწყობილია ბავშვების მიმართ.
აზავაკი

აზავაკი — ძაღლის ჯიში, რომელიც გამოყვანილია მალიში უძველეს ხანაში.

ეს აფრიკული მწევარი თავდაპირველად ჩრდილო საჰარის ტუარეგების ტომების მიერ იქნა გამოყვანილი სადარაჯოდ და სანადიროდ. დღესდღეობით ის სამშობლოს ფარგლებს გარეთაც გვხვდება. როდესაც აზავაკს იყენებენ კურდღელზე სანადიროდ, ის აჩერებს ნადავლს, სანამ პატრონი არ მოვა. აზავაკს დარაჯობისადმი ბუნებრივი მიდრეკილება აქვს. ხშირად შეიძლება იმის ნახვა, როგორ სძინავს თავისი პატრონის, მალის მცხოვრებლების, სახლის ჩალის სახურავზე. როდესაც სახლს გიენა, ან სხვა ცხოველი უახლოვდება, აზავაკი პირველი ამჩნევს მას, ზემოდან ხტება, მას სხვა ძაღლებიც უერთდებიან. ისინი სწრაფად ერთიანდებიან და კლავენ, ან აძევებენ მომხდურს.

აზავაკი ცოცხალი, დამოუკიდებელი და ძალიან სწრაფი ძაღლია. მას შეუძლია 60 კმ/სთ სიჩქარე განავითაროს. მისი მოკლე ბალანი ცხელ კლიმატს ესადაგება, გრძელ, სწორ წინა ფეხებზე კარგად განვითარებული კუნთები აქვს, თეძოები ბრტყელი, მკერდი ძალიან ფართო არ არის, თუმცა ღრმაა, იდაყვები მკერდთან ახლოსაა განვითარებული, ძვლები ბრტყელია. აზავაკი კარგად იტანს სიცხეს, ვერ ეგუება ქალაქის პირობებში ცხოვრებას, სჭირდება დიდი ფიზიკური დატვირთვა.
ირლანდიური მგლის მახრჩობელა

ირლანდიური მგლის მახრჩობელა — ძაღლის ჯიში, რომელიც გამოყვანილია ირლანდიაში უძველესი ხანა/ საუკუნეში.

ეს კეთილშობილური ჯიში, რომელიც ირლანდიაში თითქმის 2000 წელი არსებობდა, საუკუნის შუახანებში თითქმის მთლიანად გაქრა, შემდგომში ჯიშის აღდგენა მოახერხა ბრიტანული არმიის კაპიტანმა გრემმა.

ირლანდიური მგლის მახრჩობელას კელტები თავდაპირველად მგლებზე სანადიროდ იყენებდნენ, როგორც ჩანს ირლანდიაში ისინი რომაელებმა შეიყვანეს. დღესდღეობით მგლის მახრჩობელა ძალიან ერთგული მოდარაჯეა, თუმცა თავისი ზომების გამო დიდი სივრცე სჭირდება, ამიტომ ქალაქის პირობებს ძნელად ეგუება. ირლანდიური მგლის მახრჩობელა კარგად იტანს სიცივეს, ბავშვებთან და სხვა ძაღლებთან ურთიერთობა არ უჭირს, კარგი მოდარაჯეა.

მისი ბალნის შეფერილობა შეიძლება იყოს მრავალფეროვანი, თავი გრძელი აქვს, უხეში ბალანი თვალების ზევით და ქვედა ყბის ქვევით წაგრძელებულია, თეძოები გრძელი და სწორი აქვს, წინა ფეხები დაკუნთულია, მკერდი ღრმაა, სხეული წაგრძელებულია.
დირჰაუნდი

დირჰაუნდი — ძაღლის ჯიში, რომელიც გამოყვანილია შოტლანდიაში შუა საუკუნეებში.

დირჰაუნდის დოკუმენტური ისტორია შუა საუკუნეებში დაიწყო, როდესაც შოტლანდიელი დიდგვაროვნები მას სანადიროდ იყენებდნენ. 1746 წელს კლანური სისტემის რღვევამ მისი არსებობა კითხვის ნიშნის ქვეშ დააყენა, სანამ ადგილობრივმა მცხოვრებმა, დუნკან მაკნეილმა არ აღადგინა. დახვეწილი და კეთილი დირჰაუნდი ოდესღაც მხოლოდ შოტლანდიელი არისტოკრატების საკუთრება იყო. ეს ჯიში სპეციალურად გამოიყვანეს შოტლანდიის უღრან ტყეებში ირმებზე სანადიროდ. საუკუნეში ტყის განადგურებასთან და ტორფის გაჩენასთან ერთად ამ ჯიშმა პოპულარობა დაკარგა. დღესდღეობით ეს ჯიში გავრცელებულია სამხრეთ აფრიკის რესპუბლიკაში, მაშინ, როდესაც შოტლანდიაში დირჰაუნდების რიცხვი უმნიშვნელოა. გარეგნულად ის ძალიან ჰგავს გრეიჰაუნდს, თუმცა აქვს უამინდობისგან დამცავი ბალანი.

კეთილი დირჰაუნდი კარგად ეგუება სხვა ძაღლებს და ბავშვებს. კარგად იტანს სიცივეს, მისი გაწვრთნა ადვილია, ვერ ეგუება ქალაქის პირობებში ცხოვრებას. დირჰაუნდის ბალნის ფერი შეიძლება იყოს ჟღალი, ღია-ვეფხვისებრი, მუქი-ვეფხვისებრი, მოცისფრო-ნაცრისფერი, ნაცრისფერი. მუქი ყავისფერი თვალები ალერსიანად იყურება, ავს ძლიერი, კარგად განვითარებული კისერი, მუცელზე შედარებით ნაზი ბალანი აქვს, გრძელი თავი თვალებთან, შემდეგ კი ცხვირისკენ ვიწროვდება, ფეხებზე ძალიან ცოტა ბალანია, გრძელი კუდი ბოლოსკენ ვიწროვდება და თითქმის მიწამდე წვდება.
დავით ზურაბიშვილი

დავით ზურაბიშვილი (დ. 16 მარტი, 1957, თბილისი) — ქართველი ეკონომისტი, მწერალი და პოლიტიკოსი. საქართველოს რესპუბლიკური პარტიის წევრი.

1976 წელს დაამთავრა თბილისის სახელმწიფო უნივერსიტეტის ეკონომიკის ფაკულტეტი. 1979-1981 წლებში მუშაობდა საქართველოს მეცნიერებათა აკადემიის ეკონომიკისა და სამართლის ინსტიტუტის უმცროს მეცნიერ-თანამშრომელად. 1981-1990 წლებში — მწერალთა კავშირის მხატვრული თარგმნისა და ლიტერატურულ ურთიერთობათა მთავარი სარედაქციო კოლეგიის რედაქტორად, უფროს მეცნიერ-რედაქტორად 1992-1994 წლებში. 1990-1991 წლებში იყო გამომცემლობა „იანუსის“ რედაქტორი, 1995-1996 წლებში — გაზეთ „არგუმენტის“ რედაქტორი, 1996-1997 წლებში — მშვიდობის, დემოკრატიისა და განვითარების კავკასიური ინსტიტუტის ბიულეტენ -ის რედაქტორი, 1997-2004 წლებში — თავისუფლების ინსტიტუტის გამგეობის წევრი.

2004–2008 წლებში იყო საქართველოს მე-6 მოწვევის პარლამენტის წევრი პარტიული სიით, საარჩევნო ბლოკი: „ნაციონალური მოძრაობა - დემოკრატები “.
2004–2005 წლებში იყო უპარტიო ფრაქცია „ნაციონალური მოძრაობა – დემოკრატების“ თავმჯდომარის მოადგილე და განათლების, მეცნიერების, კულტურისა და სპორტის კომიტეტის წევრი, პარლამენტის ბიუროს წევრი. 2005–2008 წლებში — ფრაქცია „დემოკრატიული ფრონტის“ წევრი და თავმჯდომარის მოადგილე. 2012–2013 წლებში — საქართველოს განათლებისა და მეცნიერების სამინისტროს მინისტრის მოადგილე.

პოლიტიკის, ეკონომიკისა და ლიტერატურის შესახებ არსებული სტატიების ავტორი.
ახალი ზელანდიის მიწების ომები

ახალი ზელანდიის მიწების ომები (, , ასევე ცნობილია როგორც ახალი ზელანდიის ომები და მაორებთან ომი — შეიარაღებული კონფლიქტების სერია ახალ ზელანდიაში. მიმდინარეობდა 1845-1872 წლებში, ერთი მხრივ მაორებსა და მეორე მხრივ, ბრიტანეთის არმიასა და ევროპელ ახალმოსახლეებს შორის. 1840 წლის ბრიტანელებთან დადებული ვაიტანგის ხელშეკრულების შედეგად მაორებმა მოიპოვეს უფლებები მიწებზე, მიუხედავად ამისა, ევროპელი ახალმოსახლეები არ ასრულებდნენ ხელშეკრულების არცერთ პუნქტს. ხშირად ითვისებდნენ მიწებს ან ყიდულობდნენ დიდი ფასდაკლებით. მაორებმა დაიწყეს სამშობლოს დაცვა იარაღით ხელში. პირველი შეიარაღებული კონფლიქტი გახდა 1843 წლის ქალაქ ნელსონის ინციდენტი, რომლის შედეგად დაიღუპა 22 ადამიანი.